Il-Kummissarju Johannes Hahn inkarigat mill-Baġit u r-Riżorsi Umani qal: “Il-ħarġa llum ta' bonds SURE hija kontinwazzjoni ta' storja ta' suċċess liema bħalu. Din il-ħarġa uriet għal darb'oħra l-interess li għandu s-suq fil-bonds tal-UE. Din hija aħbar tajba għall-UE bħala emittent. Tagħtina fiduċja li se nikkompletaw b'suċċess il-ħarġa tas-SURE u nniedu l-programm ta' teħid u għoti b'self ta' NextGenerationEU.” Il-bond ta' seba' snin kellu l-prezz b'rendiment negattiv ta' -0,497%. Dan ifisser li għal kull EUR 105 li jieħdu l-Istati Membri, iħallsu lura EUR 100 meta l-bond jimmatura. Dan il-vantaġġ ta' rata negattiva tal-imgħax għalhekk jingħadda dritt lill-Istati Membri li jirċievu l-ammont misluf lilhom fil-forma ta' self back-to-back. Il-bond ta' 30 sena kellu l-prezz kemm kemm fuq in-naħa pożittiva, fil-livell ta' 0,134%, li huwa riżultati eċċellenti għal din il-maturità. (Ara hawn għal aktar dettalji dwar l-ipprezzar tat-tranżazzjoni). Din kienet ir-raba' ħarġa ta' bonds taħt il-programm EU SURE. S'issa u bis-saħħa tal-ewwel tliet ħarġiet bejn tmiem Ottubru u tmiem Novembru tas-sena l-oħra, 15-il Stat Membru tal-UE rċevew kważi EUR 40 biljun f'self back-to-back taħt SURE. Matul l-2021, il-Kummissjoni se tara li tiġbor EUR 35 biljun oħra permezz tal-ħarġiet ta' bonds SURE tal-UE. Aktar tard din is-sena, il-Kummissjoni mistennija tniedi wkoll it-teħid b'self skont in-Next Generation EU, l-istrument ta' rkupru li jlaħħaq EUR 750 biljun (fi prezzijiet tal-2018) biex tgħin fil-bini ta' Ewropa aktar ekoloġika, aktar diġitali u aktar reżiljenti. Informazzjoni Ġenerali Il-Kunsill diġà approva total ta' EUR 90.3 biljun f'appoġġ finanzjarju lil 18-il Stat Membru taħt SURE. Fl-2020, il-Kummissjoni żborżjat total ta' EUR 39.5 biljun lil 15-il Stat Membru tal-UE: L-Italja, Spanja, il-Polonja, il-Greċja, il-Kroazja, il-Litwanja, Ċipru, is-Slovenja, Malta, il-Latvja, il-Belġju, ir-Rumanija, l-Ungerija, il-Portugall u s-Slovakkja, wara tliet ħarġiet ta' EU SURE. L-ammonti tal-2020 nġabru fi tliet operazzjonijiet, li twettqu fl-20 ta' Ottubru 2020, fl-10 ta' Novembru 2020 u fl-24 ta' Novembru 2020. Il-bonds kollha maħruġa taħt SURE kienu fil-biċċa l-kbira sottoskritti b'mod eċċessiv – bejn 11.5 u 13-il darba aktar, li wassal għal kundizzjonijiet favorevoli ħafna fejn jidħol prezz. Il-bonds maħruġa mill-EU SURE jibbenefikaw mit-tikketta bħala bonds soċjali. Dan jagħti fiduċja lill-investituri li l-fondi mobilizzati se jservu objettiv tassew soċjali. Il-fondi miġbura qed jiġu ttrasferiti lill-Istati Membri benefiċjarji fil-forma ta' self li jgħinhom ikopru l-ispejjeż relatati direttament mal-finanzjament ta' skemi nazzjonali ta' xogħol b'ħinijiet iqsar u miżuri simili bħala rispons għall-pandemija. Aktar tagħrif Stqarrija għall-istampa teknika Preżentazzjoni lill-investituri Qafas tal-bonds soċjali Sit web ta' SURE Sit web tal-UE bħala entità li tieħu b'self